सोशल मीडिया पर उनकी शान में पढ़े गए कसीदे, सहवाग बोले- विराट की यह एक असाधारण पारी
India Vs Australia 4th Test (Ahmedabad) - Virat Kohli's 75th International century. टीम इंडिया के स्टार खिलाड़ी विराट कोहली ने तीन साल बाद टेस्ट क्रिकेट में अपने शतक के सूखे को खत्म कर दिया है। ऑस्ट्रेलिया के खिलाफ अहमदाबाद के नरेंद्र मोदी स्टेडियम में चौथे टेस्ट मैच के चौथे
टीम इंडिया के स्टार खिलाड़ी विराट कोहली ने तीन साल बाद टेस्ट क्रिकेट में अपने शतक के सूखे को खत्म कर दिया है। ऑस्ट्रेलिया के खिलाफ अहमदाबाद के नरेंद्र मोदी स्टेडियम में चौथे टेस्ट मैच के चौथे दिन कोहली ने एक शानदार शतक जड़ा। टेस्ट में 1205 दिन, 23 मैच और 41 पारियों के बाद उन्होंने सेंचुरी लगाई है। यह उनका टेस्ट में 28वां और कुल 75वां शतक है।
कोहली के शतक जड़ने के बाद सोशल मीडिया पर रिएक्शन आ रहे हैं। वीरेंद्र सहवाग, पूर्व पाकिस्तानी क्रिकेटर कमरान अकमल और वसीम जाफर से लेकर कई फैंस ने उनकी शान में कसीदे पढ़े हैं। आगे स्टोरी में हम कोहली की पारी पर दिग्गजों के सोशल मीडिया रिएक्शन और उनके रिकॉर्ड को जानेंगे।
सहवाग ने लिखा- किंग का स्पेशल 75वां इंटरनेशनल शतक
भारत के पूर्व धाकड़ बल्लेबाज वीरेंद्र सहवाग ने लिखा, विराट की यह एक असाधारण पारी है। अपने आप में जबरदस्त विश्वास है। किंग के लिए एक विशेष 75वां इंटरनेशनल शतक।
पाकिस्तानी क्रिकेटर्स ने भी की तारीफ 
पाकिस्तान के पूर्व विकेटकीपर-बल्लेबाज कामरान अकमल ने ट्वीट किया, एक लंबा इंतजार आखिरकार खत्म हुआ...कोहली का 28वां टेस्ट शतक। बहुत अच्छा खेला। वसीम जाफर ने उनकी तारीफ में कहा, ये हैं बल्लेबाज विराट कोहली। उनके पास शक्ति और उपकरण दोनों हैं और जानते भी हैं कि कब क्या उपयोग करना है। बहुत बढ़िया विराट कोहली।
पूर्व भारतीय तेज गेंदबाज वेंकटेश प्रसाद ने लिखा, एक विशेष खिलाड़ी की विशेष पारी, विराट का प्रदर्शन शानदार रहा। अपनी असाधारण भूख और तीव्रता के अलावा विराट की फॉर्म में वापसी यह सीखने के लिए एक उत्कृष्ट प्रेरणा रही है कि कैसे उच्च शक्तियों में विश्वास चुनौतीपूर्ण समय में मदद कर सकता है। गर्व। प्रसाद ने इसके साथ एक हाथ जोड़ने वाला इमोजी भी बनाया।
कोहली का 28वां टेस्ट शतक
कोहली ने 23 नवंबर 2019 को आखिरी बार बांग्लादेश के खिलाफ 27वां टेस्ट शतक जमाया था। यह उनका 28वां टेस्ट शतक है। अब कोहली के नाम 75 इंटरनेशनल शतक हो गए हैं। उन्होंने टेस्ट में 28, वनडे में 46 और टी-20 इंटरनेशनल में एक शतक जमाया है।